
ΕΛΛΗΝΙΚΗ ΔΗΜΟΚΡΑΤΙΑ

Αθήνα, 28 Ιανουαρίου 2015

Δηλώσεις Π. Λαφαζάνη κατά την Τελετή Παράδοσης - Παραλαβής

Να σας καλημερίσω και εγώ, εκ μέρους της νέας πολιτικής ηγεσίας του Υπουργείου, του υπερ-υπουργείου ας το πούμε λίγο σχηματικά και λίγο υπερβολικά, που διαμορφώνεται. Βλέπω στα πρόσωπά σας όχι απλώς εργαζόμενους στο Υπουργείο, αλλά πρώτα απ’ όλα συνεργάτες. Συνεργάτες που μαζί ελπίζουμε να κάνουμε κάτι καλύτερο, αν όχι ν’ ανοίξουμε μια νέα εποχή για την παραγωγική  ανασυγκρότηση της χώρας μας.
Ξέρετε ότι η κρίση χρέους που αντιμετωπίζουμε δεν είναι στην ουσία κρίση χρέους. Το χρέος αξιοποιείται από τις νεοαποικιακές δυνάμεις της Ευρώπης, δυστυχώς, για να διαλύσουν και να κατεδαφίσουν τα πάντα στη χώρα μας. Η πραγματική κρίση που αντιμετωπίζει η Ελλάδα πρώτα-πρώτα, πέραν των άλλων, είναι μια κρίση παραγωγική. Μια κρίση παραγωγικής διάλυσης και παραγωγικής υποβάθμισης. Γι’ αυτό άλλωστε η Κυβέρνησή μας, σε μια προσπάθεια να δώσει προτεραιότητα στην παραγωγική αναβάθμιση και ανασυγκρότηση της χώρας, έδωσε έναν καινούριο τίτλο, ένα καινούριο προσανατολισμό σ’ αυτό το Υπουργείο. Το Υπουργείο Παραγωγικής Ανασυγκρότησης, είναι Υπουργείο παραγωγικής και περιβαλλοντικής ανασυγκρότησης. Αυτά τα δύο πάνε μαζί. Δεν υπάρχει παραγωγική ανασυγκρότηση χωρίς περιβαλλοντική ανασυγκρότηση και το αντίθετο. Για την περιβαλλοντική ανασυγκρότηση της χώρας, ξέρουμε τα προβλήματα, δεν θα τα πω εδώ αυτή τη στιγμή. Δεν είναι κόστος, αλλά είναι συστατικό της περιβαλλοντικής αναβάθμισης και της αναπαραγωγικής προσπάθειας που πρέπει να καταβάλουμε.
Να ευχαριστήσω τον κύριο Μανιάτη, τον κύριο Ταγαρά και τον κύριο Παπαγεωργίου που για λόγους υποχρεώσεων απουσιάζει για την υποδοχή που  μας κάνανε, για τις ευχές τους και τα καλά τους λόγια και ιδιαίτερα να επισημάνω ότι έχουμε εδώ μία κανονική τελετή, ουσιαστική, μάλιστα παράδοσης. Αποχωρεί μία ηγεσία και αναλαμβάνει μια άλλη. Ο πολιτικός μας πολιτισμός επιβάλλει αυτό να γίνει μέσα σε ένα κλίμα θετικό, σε ένα κλίμα κατανόησης πέρα και έξω από διαφορές. Και αυτό τιμά και τον κύριο Μανιάτη και τους συνεργάτες του και φυσικά όλο το Υπουργείο.
Δεν ερχόμαστε εδώ για να κατεδαφίσουμε, αυτό είναι σαφές. Ερχόμαστε πρώτα απ’ όλα για να δημιουργήσουμε, βεβαίως όμως για να είμαστε συνεννοημένοι και για να αλλάξουμε πολιτική και για να αλλάξουμε προσανατολισμό. Και θα την  αλλάξουμε ριζικά, σε μια κατεύθυνση δημιουργική, προοδευτική, σε όφελος του Ελληνικού λαού, σε όφελος της Πατρίδας μας. Φυσικά, εδώ δεν ήρθα για να κάνω προγραμματικές δηλώσεις, ούτε είναι η ώρα αυτή. Προγραμματικές δηλώσεις θα κάνει η Κυβέρνηση  πολύ σύντομα στη  Βουλή και θα μας δοθεί η ευκαιρία σαν Υπουργείο να καταθέσουμε τις προγραμματικές μας κατευθύνσεις αναλυτικά, αλλά επιτρέψτε μου να πω δύο λόγια τα οποία νομίζω έχουν μια σημασία ως αρχική κατεύθυνση.
Ξέρετε ότι με την Κυβέρνησή μας δύο πράγματα τελείωσαν και τελειώνουν οριστικά από τη χώρα, επιδιώκοντας να βάλουμε τέρμα σε ένα κεφάλαιο το οποίο πλήγωσε βαθιά την Ελλάδα και το ελληνικό λαό : τέρμα με την Κυβέρνησή μας η τρόικα και τα μνημόνια και εδώ όσοι εφαρμοστικοί  νόμοι υπάρχουν στο Υπουργείο. Σταδιακά βεβαίως, αλλά πολύ σύντομα, ένας, ένας θα ακυρωθούν. Και αυτό είναι μια δέσμευση όπως ξέρετε της Κυβέρνησής μας, την οποία εμείς ως Πολιτική ηγεσία, εγώ, οι Αναπληρωτές συνεργάτες μου και ο κύριος Σγουρίδης, ο Υφυπουργός, έχουμε αναλάβει υποχρέωση την οποία θα φέρουμε σε πέρας.
Να πω, επίσης, ότι ένα από τα πρώτα μέτρα θα έλεγα στο Υπουργείο μας θα είναι να βάλουμε τέλος στη διάσπαση και την περαιτέρω ιδιωτικοποίηση της ΔΕΗ. Η ΔΕΗ θα παραμείνει και θα αναβαθμιστεί και θα ανασυγκροτηθεί ως δημόσια επιχείρηση με πλειοψηφικό δηλαδή μετοχικό πακέτο στο Δημόσιο, ως Δημόσια Επιχείρηση που θα λειτουργεί με δημόσιο χαρακτηριστικά και με αποκλειστικό γνώμονα αναπτυξιακά, περιβαλλοντικά και παραγωγικά κριτήρια και όχι βεβαίως κερδοσκοπικά. Στη ΔΕΗ έχουμε τη βούληση να δώσουμε μια νέα πνοή, γιατί αποτελεί το μεγάλο γίγαντα και το όχημα της παραγωγικής ανασυγκρότησης της χώρας μας και επιτρέψτε μου να πω ότι θέλουμε να επαναξετάσουμε όλες τις σχέσεις της, ώστε να την απαλλάξουμε από κάθε ληστρική διασύνδεση με ιδιωτικά συμφέροντα.
Επίσης, θα έλεγα ότι το πακέτο μετοχών των ΕΛΠΕ που έχει πάει στο ΤΑΙΠΕΔ για πώληση θα επανέλθει στο Δημόσιο. Και το Δημόσιο στα ΕΛΠΕ θα ασκήσει όλα τα καθήκοντα τα οποία προβλέπονται από την συμμετοχή. Θέλουμε μια νέα πορεία για τα διυλιστήρια και βεβαίως στο πλαίσιο αυτό πρώτη αιχμή μας είναι η πάταξη, δεν το συνδέω με τα διυλιστήρια, αλλά υπάρχει ένα πελώριο θέμα εδώ, της λαθρεμπορίας στα καύσιμα. 
Ανασυγκρότηση λοιπόν της ΔΕΗ, ανασυγκρότηση του ενεργειακού χώρου για ενεργειακή επάρκεια, ασφάλεια και ασφαλώς προσιτές τιμές, για να δουλέψει πιο παραγωγικά και ανταγωνιστικά όλη η οικονομία μας και βεβαίως να ανακουφιστούν τα νοικοκυριά.
Στο πλαίσιο αυτό θα στηρίζουμε βεβαίως τις ΑΠΕ και ειδικότερα, θα έλεγα, θα στηρίξουμε τους μικρούς και πολύ μικρούς παραγωγούς φωτοβολταϊκών και ΑΠΕ, ώστε να γίνει βιώσιμη η επένδυση τους. 
Θα πω και κάτι άλλο που έχει μια ιδιαίτερη σημασία και είναι πολύ επίκαιρο  τώρα, διότι το είπε και ο Πρωθυπουργός στη συνεδρίαση του Υπουργικού Συμβουλίου : επιχειρήθηκε στο πλαίσιο της Ευρωπαϊκής Ένωσης αυτές τις μέρες που μεσολαβούν ανάμεσα στις εκλογές και την ανάληψη ευθυνών από τη νέα Kυβέρνηση, να υπάρξει μία ανακοίνωση ερήμην της Ελλάδας από την πλευρά της Ε.E., η οποία επέκρινε με ψυχροπολεμικούς τόνους τη Ρωσία και προετοίμαζε το έδαφος για νέες κυρώσεις. Εμείς αντιδράσαμε αμέσως και υπογραμμίσαμε ότι η Ελλάδα δεν είναι ο παρίας της Ευρώπης. Έχουμε προβλήματα, αλλά είμαστε ισότιμο μέλος και θέλουμε να έχουμε γνώμη, γνώμη που θα μετράει και δεν θέλουμε να λαμβάνονται αποφάσεις ερήμην μας. 
Κλείνω αυτή την παρένθεση, γιατί έχει τη σημασία και διασυνδέεται με αυτό που θέλω να πω για τις εξωτερικές τις διεθνείς ενεργειακές σχέσεις της χώρας μας. Οι διεθνείς ενεργειακές σχέσεις της χώρας μας θα γίνουν πολυεπίπεδες και πολυδιάστατες και θα έχουν 4 ορίζοντες όχι έναν μόνο.
Δεν προτίθεμαι να είμαστε δορυφόροι κανενός. Η Ελλάδα στις διεθνείς ενεργειακές σχέσεις –δεν είναι αιχμή προς οποιαδήποτε πλευρά αυτό– θα έλεγα κινείται με βάση αποκλειστικά το εθνικό συμφέρον, το αναπτυξιακό  συμφέρον της χώρας, το λαϊκό συμφέρον. Και εδώ έχουμε πάρα πολλά να κάνουμε προς όφελος της χώρας νομίζω. Θα προσπαθήσουμε να τα κάνουμε ώστε και το ενεργειακό κόστος για την οικονομία μας να χαμηλώσει και πολλαπλές ωφέλειες ασφαλείας να έχει η πατρίδα μας. Δεν θέλω να μακρηγορήσω και να σας κουράσω και με άλλα θέματα που ίσως θα μπορούσα να αναφερθώ. Θα έχουμε την ευκαιρία να πούμε αναλυτικότερα τις κατευθύνσεις μας που θέλουμε να τις συζητήσουμε βεβαίως με όλους τους εργαζόμενους στο Yπουργείο. Θέλουμε να είναι συμμέτοχοι μιας πολιτικής με όλες τις υπηρεσίες του.
Συμφωνώ με τον κ. Μανιάτη ότι το προσωπικό εδώ, οι εργαζόμενοι, έχουν πολύ μεγάλα προσόντα και πολύ μεγάλη συμβολή και τεράστιες δυνατότητες.
Όλοι μαζί έχουμε μια ευθύνη εδώ, απέναντι στον Ελληνικό λαό που πρέπει να την υλοποιήσουμε, μακριά από κάθε διαπλοκή, με πλήρη διαφάνεια και με απόλυτη λογοδοσία στον πολίτη.
Εδώ είμαστε εμείς πρώτα από όλα, αλλά όλοι μας, για να υπηρετούμε τους πολίτες. Κάθε μας κίνηση, κάθε ενέργεια αφορά τους πολίτες, Έλληνες και Ελληνίδες, αφορά τον ελληνικό λαό, αφορά την πατρίδα μας.
Ό,τι καλύτερο κάνουμε, έχει ανταπόκριση στην Ελλάδα και στην προοπτική της. Εμείς θα βγάλουμε τη χώρα από την κρίση με τη δουλειά μας, με την ευσυνειδησία μας, με την ευθύνη μας, δίνοντας τον καλύτερο εαυτό μας. Εμείς θα προσπαθήσουμε να το κάνουμε, όσο μπορούμε βεβαίως και αυτό ελπίζουμε να φανεί στην πράξη. Γιατί τα λόγια ξέρετε είναι εύκολα, τα λέμε στην αρχή όλοι, αλλά οι πράξεις λίγο είναι πιο δύσκολες από τα λόγια. Ελπίζουμε και στις πράξεις να ανταποκριθούμε στην εμπιστοσύνη του ελληνικού λαού. Μαζί σας πιστεύω ότι θα κάνουμε πολλά βήματα, αν όχι άλματα και γρήγορα άλματα για θετικότερες, προοδευτικότερες, δημοκρατικότερες εξελίξεις στην πατρίδα μας.
Σας ευχαριστούμε για την παρουσία σας, για την ανταπόκρισή σας και είμαστε σίγουροι ότι θα στηρίξετε τις προσπάθειες μας και εμείς να είστε σίγουροι ότι θα στηριχθούμε σε εσάς για να βοηθήσουμε τον ελληνικό λαό και να βγούμε από αυτή την καταραμένη κρίση που αντιμετωπίζουμε και να δούμε καλύτερες μέρες.
Σας ευχαριστώ πολύ.
ΓΙΑΝΝΗΣ ΤΣΙΡΩΝΗΣ : Ευχαριστούμε, καταρχάς, θερμά τους απερχόμενους συναδέλφους οι οποίοι παραδίδουν ένα έργο, το οποίο θα συνεχίσουμε στην πολιτική κατεύθυνση που δεσμεύτηκε ο Πρωθυπουργός και που μας έδωσε εντολή ο Ελληνικός λαός, πρόσφατα. 

Ας πούμε ότι είμαστε το πιο πλούσιο Υπουργείο, το Υπουργείο με τους μεγαλύτερους πόρους. Γιατί, οι Φυσικοί Πόροι και τα κοινά αγαθά είναι ο μεγαλύτερος πλούτος της χώρας μας. 

Ένας τεράστιος πλούτος, που όπως πολύ σωστά ανέφερε ο Υπουργός, είναι ο βασικός πυλώνας για κάθε υγιή οικονομική δραστηριότητα και για την μελλοντική ευμάρεια. Είναι όμως ταυτόχρονα ένα αγαθό, ένας πλούτος, ο οποίος μετατρέπεται σε κόστος όταν υπάρχει μια ληστρική και αλόγιστη εκμετάλλευση, είτε από άγνοια, είτε επειδή κάποιοι άνθρωποι προτιμούν να έχουν υπερκέρδη σήμερα, κλέβοντας το μέλλον των παιδιών μας. 

Αυτό που έχει παρανοήσει πολλές φορές ο κόσμος με τη σημερινή αλόγιστη εκμετάλλευση, είναι ακριβώς αυτό :  θεωρούν ότι το Περιβάλλον είναι ένα κόστος. Το Περιβάλλον δεν είναι ένα κόστος και θεωρώ αναβάθμιση του Υπουργείου Περιβάλλοντος όταν συνδέεται με την παραγωγική ανασυγκρότηση. 

Γιατί, όπως θα πει και ο συνάδελφος δυο κουβέντες για την Αγροτική Ανάπτυξη που είναι βασικός πυλώνας του πρωτογενούς τομέα, δεν νοείται Αγροτική Ανάπτυξη χωρίς Περιβάλλον. Δεν νοείται Παραγωγική Ανασυγκρότηση χωρίς το Περιβάλλον. 
Εμείς, λοιπόν, αυτή τη στιγμή εκείνο για το οποίο δεσμευόμαστε -και απέναντι στους ενεργούς πολίτες- είναι ότι, θα πιάσουν τόπο οι αγώνες τους τόσα χρόνια ώστε τα κοινά και δημόσια αγαθά να είναι κτήμα όλων μας, να είναι υγιής και δημόσια η πρόσβαση σε αυτά τα αγαθά. Είτε του πολίτη, είτε του υγιούς επιχειρηματία που θέλει προστατεύοντας και αυτός το περιβάλλον να παράγει σε ένα υγιές πλαίσιο και να ‘χουμε αυτό που λέμε καινούργιες, χιλιάδες καινούριες θέσεις εργασίας, όπως γίνεται σε πολλές άλλες πόλεις της Ευρώπης. 
Σε αυτή τη κατεύθυνση θα κινηθούμε και δεσμευόμαστε ότι οι πόρτες του Υπουργείου στους πολίτες θα είναι ανοιχτές για τις συμβουλές τους. Γιατί τόσα χρόνια αυτοί οι άνθρωποι, σε ένα αφιλόξενο πολιτικό περιβάλλον, κατάφεραν και προάσπισαν αυτά τα κοινωνικά αγαθά. 

Εμείς λοιπόν είμαστε η φωνή τους αυτή τη στιγμή και δεν θα τους προδώσουμε. Σας ευχαριστώ!  

ΒΑΓΓΕΛΗΣ ΑΠΟΣΤΟΛΟΥ : Αν και η βασική μου αρμοδιότητα είναι τα θέματα Αγροτικής Ανάπτυξης και Τροφίμων, όμως ο τίτλος και μόνο του Υπουργείου απλά ερμηνεύεται ότι, ναι μεν ο αγροτικός χώρος θα είναι το εργαλείο στο οποίο θα στηριχθεί, αλλά ο πρωτογενής τομέας στο σύνολό του θα είναι αυτός που θα εμπεριέχει στη θέση του περιβαλλοντικού οφέλους και οικονομικό όφελος.
Διότι, είναι αδιανόητο αυτή την ώρα να έχουμε εστιαστεί στον κάμπο και τις πεδιάδες της χώρας, όταν και οι ορεινοί όγκοι μπορούν να συμβάλλουν μέσα από την σωστή εκμετάλλευση των δασικών οικοσυστημάτων και μέσα από μια ώθηση του τουριστικού τομέα και των περιβαλλοντικών υπηρεσιών και να δώσουν αυτό το συνολικό στίγμα.

Επιτρέψτε μου να πω και εγώ με τη σειρά μου, ότι από τους Υπουργούς οπωσδήποτε υπήρξε μια δουλειά, θα έλεγα άγχους, πάνω στα αντικείμενα που υπηρετούσαν, αλλά έχουμε όμως μια διαφορετική ιδεολογική προσέγγιση -και ιδιαίτερα αφετηρία- για να αντιμετωπίσουμε ορισμένα ζητήματα. 
Με τον κ. Ταγαρά είχαμε και κάποιες συγκρούσεις στη Βουλή, αλλά αυτό δεν σημαίνει ότι για ζητήματα όπως το Κτηματολόγιο, που είναι πάρα πολύ σοβαρά, θα καθίσουμε στη δουλειά σας. Θα προσεγγίσουμε όμως τα ζητήματα από μια διαφορετική αφετηρία και θέλω να πιστεύω ότι το έργο αυτό που είναι ακόμη ημιτελές, θα το συνεχίσουμε και στο τέλος θα υπάρξει ένα επιτυχές αποτέλεσμα και για το Περιβάλλον και για την Οικονομική Ανάπτυξη της χώρας.

ΠΑΝΑΓΙΩΤΗΣ ΣΓΟΥΡΙΔΗΣ : Ευχαριστούμε την απερχόμενη ηγεσία του Υπουργείου για την ενημέρωση. 
Έχουν ειπωθεί πολλά και θέλω ένα μόνο να σας πω: ότι η ομάδα αυτού του υπερ-Yπουργείου, έτσι όπως είναι συγκροτημένο, θα λειτουργήσει συνολικά, με έναν και μόνο στόχο  Το συμφέρον της Ελλάδας και των Ελλήνων πολιτών. 

Και η συνεργασία με τους θεσμικούς φορείς και τους υπηρεσιακούς παράγοντες θα είναι συνεχής και αγαστή, διότι μέσα από αυτή τη συνεργασία θα επιτύχουμε το στόχο.

ΔΗΜΟΣΙΟΓΡΑΦΟΣ : Κύριε Υπουργέ, είναι στις προτεραιότητες της νέας πολιτικής ηγεσίας η παροχή για δωρεάν ρεύμα σε 400.000 ευπαθή νοικοκυριά; 

ΠΑΝΑΓΙΩΤΗΣ ΛΑΦΑΖΑΝΗΣ : Βεβαίως. Όλες οι δεσμεύσεις που έχουμε αναλάβει με το πρόγραμμα της Θεσσαλονίκης και άλλες γενικότερες, θα υλοποιηθούν στο ακέραιο. Δεν αναφέρθηκα σε όλες, διότι θα έκανα τότε μια πολύωρη ομιλία που δεν έχει νόημα, διότι εδώ γίνεται μια παραλαβή και είπα δύο πράγματα προγραμματικού χαρακτήρα που έχουν μια ξεχωριστή σημασία για τον προσανατολισμό του Υπουργείου και της Κυβερνητικής πολιτικής. Στα άλλα, θα αναφερθούμε τις επόμενες ημέρες και ασφαλώς αναλυτικά στις προγραμματικές δηλώσεις. 
Να σημειώσω επίσης – και έχει και αυτό εξαιρετική σημασία – πως θα σταματήσει η ιδιωτικοποίηση του ΑΔΜΗΕ. Είναι προφανέστατη δέσμευσή μας και είναι θέμα στρατηγικής σημασίας για την Ενεργειακή Στρατηγική της χώρας μας. Τέρμα η ιδιωτικοποίηση. Ο ΑΔΜΗΕ δεν ιδιωτικοποιείται.

Δεν υπάρχει ιδιωτικοποίηση που θα προχωρήσει στον τομέα της Ενέργειας. Θα στηρίξουμε τις Δημόσιες επιχειρήσεις ως Δημόσιες και θα προσπαθήσουμε να αλλάξουμε τον προσανατολισμό τους. Να δουλέψουν πιο αποδοτικά και πιο παραγωγικά, προς το κοινωνικό συμφέρον και αναπτυξιακό συμφέρον της χώρας, βοηθώντας στη γενικότερη ανασυγκρότηση και διέξοδο της χώρας από την κρίση.

Η ιδιωτικοποίηση και μάλιστα με ληστρικούς όρους είναι τελείως έξω από τη λογική τη δική μας. Αυτό είναι σαφές, σαφέστατο. Θέλουμε έναν ισχυρό δημόσιο τομέα που θα παίζει επιτελικό ρόλο, αλλά ουσιαστικό ως όχημα και εργαλείο μιας νέας αναπτυξιακής στρατηγικής.

